NEWS RELEASE
February 22, 2010
Makalabay an 24 ka tuig tikang han nahimugso an People Power o kilala liwat komo EDSA I dida han Pebrero 22-25, 1986 nga nakapagpatalsik han diktadurya ni Ferdinand Marcos, buhi la gihapon an diwa han EDSA bisan pa man waray tinuod nga pagbabag-o nga nakita ilarum han upat nga mga presidente katima kan Marcos.
“Duha nga mayor nga leksyon an aton nakuha tikang han People Power han 1986: una, napamatud-an naton nga pinaagi han nagkakaurusa nga kusog ngan paggios han katawhan, kaya naton magdaog ha bisan ano pa man nga pakigbisog, ilabi na an magpatalsik hin presidente; ngan ikaduha, mas napadig-on an aton pagkita nga diri basta-basta masosolbar an krisis ngan kakurian nga nakaugat ha aton nasud pinaagi la han pagliwan hin presidente,” sumala pa kan Bong Signo, Tagapagyakan han Bagong Alyansang Makabayan-Sinirangan Bisayas (BAYAN-SB).
Dugang pa ni Signo tungod nga tiarabot na liwat an eleksyon, diri kita dapat magpadara han mga halanguhang nga mga saad han mga tradisyunal nga pulitiko pareho han mga ginsaad han sumaliwan katima han duha nga madinaugon nga People Power.
“Labaw pa ha eleksyon an aton ginhihingita nga pagbabag-o pareho han tinuod nga reporma ha tuna nga nasudnon nga industriyalisasyon nga diri basta-basta maipapatuman pinaagi la han pagliwan hin president,” pahayag ni Signo.
Nagsiring pa an BAYAN-SB nga pareho han esensya han People Power, angay gamiton han katawhan an iya nagkakaurusa nga kusogpara magpadaog hin mga progresibo nga pwersa nga nakandidato ha nasyunal ngan lokal nga pamunuan nga makakabulig pagduso han tinuod nga pagbabag-o, kadungan han ginduduso han hiluag nga katawhan nga nakikigbisog. ###
eng_Latn eng_Latn war_Latn war_Latn war_Latn war_Latn war_Latn